初夏劉氏竹林小飲
作者：歐陽修
朝代：宋

paragraphs: 春榮忽已衰，夏葉換初秀。
披荒得深蹊，掃綠蔭清晝。
萬竿交已聳，千畝蔚何富。
驚雷迸狂鞭，霧籜舒文繡。
虛心高自擢，勁節晚愈瘦。
雖慚桃李妖，豈愧松柏後。
川源湛新霽，林麓洗昏霧。
猗猗色可餐，滴滴翠欲溜。
況茲夏首月，景物得嘉候。
晚蝶舞新黄，孤禽弄清咮。
窺深入窗蒙，玩密愛林茂。
依依带幽澗，隱隱見孤岫。
林蓀縟堪眠，野汲泠可漱。
鳴琴瀉山風，高籟發仙奏。
暑却自蠲渴，心閑疑愈疚。
杯盤雜芬芳，圖籍羅左右。
怡然忘簪組，釋若出羈廄。
矧予懷一丘，未得解黄綬。
官事偶多閑，郊扉須屢叩。
新篁漸添林，晚筍堪薦豆。
誰邀接䍦公，有酒幸相就。